b"\n_START_ARTICLE_\nMini sijonas\n_START_PARAGRAPH_\nMini sijonas \xe2\x80\x93 sijonas, kurio apatinis kra\xc5\xa1tas yra vir\xc5\xa1 keli\xc5\xb3 (apie 10-20 cm ir daugiau).\n_START_SECTION_\nIstorija\n_START_PARAGRAPH_\nTrumpi sijonai n\xc4\x97ra visi\xc5\xa1kai naujas dalykas. Po Pirmojo pasaulinio karo apatinis sijono kra\xc5\xa1tas \xc4\x97m\xc4\x97 kilti vis auk\xc5\xa1tyn ir apie 1925 m. atsirado flapper mergin\xc5\xb3 karta \xe2\x80\x93 toki\xc5\xb3, kurios m\xc5\xabv\xc4\x97davo trumpus sijonukus. Ta\xc4\x8diau didysis mini sijon\xc5\xb3 paplitimas prasid\xc4\x97jo apie 1960 m., daugiausia d\xc4\x97l mad\xc5\xb3 dizainer\xc4\x97s Mary Quant \xc4\xaftakos, kuri\xc4\x85 \xc4\xafkv\xc4\x97p\xc4\x97 mini automobilio id\xc4\x97ja. Ta\xc4\x8diau ir pranc\xc5\xabz\xc5\xb3 dizaineris Andr\xc3\xa9 Courr\xc3\xa8ges yra laikomas mini sijono (pranc. mini - jupe) i\xc5\xa1rad\xc4\x97ju, tod\xc4\x97l n\xc4\x97ra vieningos nuomon\xc4\x97s, kas tai padar\xc4\x97 pirmiau. Kai kurie netgi mano, kad i\xc5\xa1rad\xc4\x97ja buvo Helen Rose, pasiuvusi kelet\xc4\x85 mini sijon\xc5\xb3 aktorei Anne Francis, 1956 m. vaidinusiai mokslin\xc4\x97s fantastikos filme \xe2\x80\x9eForbidden Planet\xe2\x80\x9c. Be to, \xc5\xbeurnalo \xe2\x80\x9eVogue\xe2\x80\x9c redaktor\xc4\x97 Marit Allen teigia, kad John Bates irgi yra nepakankamai \xc4\xafvertinamas kaip mini sijono i\xc5\xa1rad\xc4\x97jas (jo kostiumus d\xc4\x97v\xc4\x97jo 7-ojo de\xc5\xa1imtme\xc4\x8dio aktor\xc4\x97 Diana Rigg)._NEWLINE_Jauna dizainer\xc4\x97 Mary Quant (g. 1934 m.) 1955 metais atidar\xc4\x97 populiari\xc5\xb3 drabu\xc5\xbei\xc5\xb3 parduotuves \xe2\x80\x9eBazaar\xe2\x80\x9c King's Road gatv\xc4\x97je (Chelsea priemiestis Londone), kur ji pardavin\xc4\x97jo savo sukurt\xc4\x85 aprang\xc4\x85. 6-ojo de\xc5\xa1imtme\xc4\x8dio pabaigoje ji \xc4\x97m\xc4\x97 eksperimentuoti su trumpesniais sijonais, kol galiausiai 1965 m. pagamino ir kovo 4 d. pristat\xc4\x97 mini sijon\xc4\x85 \xe2\x80\x93 vien\xc4\x85 i\xc5\xa1 b\xc5\xabdingiausi\xc5\xb3 de\xc5\xa1imtme\xc4\x8dio mados element\xc5\xb3 (nors dar 1962 m. jos mini sijonas pateko \xc4\xaf \xe2\x80\x9eVogue\xe2\x80\x9c \xc5\xbeurnal\xc4\x85, Anglija). \xe2\x80\x9eChelsea look\xe2\x80\x9c kolekcija dav\xc4\x97 did\xc5\xbeiul\xc4\xaf peln\xc4\x85 ir tapo populiari. U\xc5\xbe tokius pasiekimus Mary Quant 1966 m. gavo Britanijos imperijos ordin\xc4\x85 (Order of the British Empire), kurio \xc4\xafteikimo metu Buckingham r\xc5\xabmuose pati d\xc4\x97v\xc4\x97jo mini sijon\xc4\x85. V\xc4\x97liau ji prisipa\xc5\xbeino, kad pat\xc4\xaf pirm\xc4\x85 mini sijon\xc4\x85 pasisiuvusi pati sau, kiek v\xc4\x97liau \xe2\x80\x93 savo draug\xc4\x97ms, kol galiausiai pateik\xc4\x97 kaip atskir\xc4\x85 gamin\xc4\xaf vie\xc5\xa1umon._NEWLINE_D\xc4\x97l Mary Quant pad\xc4\x97ties \xe2\x80\x9eSwinging London\xe2\x80\x9c mados pasaulyje mini sijonas i\xc5\xa1plito ne tik kaip Londono gatvi\xc5\xb3 mada, bet ir tarptautiniu mastu. Mini sijon\xc5\xb3 populiarum\xc4\x85 labai padidino tuometinis supermodelis Jean Shrimpton, d\xc4\x97v\xc4\x97jusi Colin Rolfe sukurt\xc4\x85 mini sijon\xc4\x85 1965 m. lapkrit\xc4\xaf Australijoje vykusiose Melbourne Cup var\xc5\xbeybose ir suk\xc4\x97lusi did\xc5\xbeiul\xc4\x99 sensacij\xc4\x85. Jean Shrimpton teig\xc4\x97, kad sijono trumpum\xc4\x85 l\xc4\x97m\xc4\x97 tai, kad Colin Rolfe tur\xc4\x97jo nepakankamai med\xc5\xbeiagos._NEWLINE_Apie 1968 m. vasar\xc4\x85 mini sijono populiarumas pasiek\xc4\x97 vir\xc5\xa1\xc5\xabn\xc4\x99, o 1969 m. kaip apog\xc4\x97jus pasirod\xc4\x97 mini - mini sijonai, po kuriais lengvai mat\xc4\x97si kelnait\xc4\x97s.\n_START_SECTION_\nRaida\n_START_PARAGRAPH_\nV\xc4\x97liau mini sijon\xc4\x85 \xc4\x97m\xc4\x97 populiarinti pranc\xc5\xabzas Andr\xc3\xa9 Courr\xc3\xa8ges, kuris pl\xc4\x97tojo mini sijono id\xc4\x97j\xc4\x85 atskirai nuo Mary Quant ir pristat\xc4\x97 1964 m. kaip 1965 m. pavasario - vasaros sezonin\xc4\x97s mados kolekcij\xc4\x85. Jo kuriami mini sijonai buvo ma\xc5\xbeiau aptempti, ta\xc4\x8diau d\xc4\x97vimi kartu su aulinukais iki keli\xc5\xb3 (angl. Courr\xc3\xa8ges boots arba Go - go boots, da\xc5\xbenai baltais). Be to, Andr\xc3\xa9 Courr\xc3\xa8ges sugeb\xc4\x97jo mini sijon\xc4\x85 paversti auk\xc5\xa1tuomen\xc4\x97s mados elementu, suk\xc4\x97lusiu \xc5\xa1iam drabu\xc5\xbeiui daug pagarbos._NEWLINE_D\xc4\x97l trump\xc5\xb3 sijon\xc5\xb3, vietoje kojini\xc5\xb3 \xc4\x97m\xc4\x97 spar\xc4\x8diai populiar\xc4\x97ti p\xc4\x97dkeln\xc4\x97s, kadangi d\xc4\x97vint mini sijon\xc4\x85 gana didel\xc4\x97 moters koj\xc5\xb3 dalis (visos blauzdos ir didel\xc4\x97 dalis \xc5\xa1laun\xc5\xb3) lieka atidengta._NEWLINE_8-ajame de\xc5\xa1imtmetyje mad\xc5\xb3 pramon\xc4\x97je v\xc4\x97l \xc4\x97m\xc4\x97 gr\xc4\xaf\xc5\xbeti ilgesni sijonai (midi ir maksi), nors mini sijonai i\xc5\xa1 akira\xc4\x8dio nedingo ir juos d\xc4\x97v\xc4\x97jo gana nema\xc5\xbeai moter\xc5\xb3. Manoma, kad mini sijono populiarumo ma\xc5\xbe\xc4\x97jim\xc4\x85 gal\xc4\x97jo lemti feminizmo banga._NEWLINE_9-ajame de\xc5\xa1imtmetyje trumpi sijonai v\xc4\x97l \xc4\x97m\xc4\x97 gr\xc4\xaf\xc5\xbeti \xc4\xaf mad\xc4\x85, juos neretai d\xc4\x97v\xc4\x97jo princes\xc4\x97 Diana. Daug moter\xc5\xb3 mini sijonus \xc4\x97m\xc4\x97 d\xc4\x97v\xc4\x97ti ir darbo aplinkoje, ir \xc5\xa1i tendencija plito iki pat am\xc5\xbeiaus pabaigos (laikoma, kad verslo moterims klasikinis apatinio sijono kra\xc5\xa1to atstumas iki keli\xc5\xb3 \xe2\x80\x93 8 cm). 10-ojo de\xc5\xa1imtme\xc4\x8dio filmuose ir serialuose galima da\xc5\xbenai matyti moteris su mini sijonais (vienas kontroversi\xc5\xa1kiausi\xc5\xb3 epizod\xc5\xb3 \xe2\x80\x93 Sharon Stone filme \xe2\x80\x9eEsminis instinktas\xe2\x80\x9c (1992 m.) d\xc4\x97v\xc4\x97dama mini sijon\xc4\x85, s\xc4\x97d\xc4\x97dama atvirai perkry\xc5\xbeiavo kojas, \xc5\xa1itaip parodydama, kad nem\xc5\xabvi kelnai\xc4\x8di\xc5\xb3, ). Apie 1995 m. ima populiar\xc4\x97ti gofruoti mini sijonai._NEWLINE_Apie 2000 metus i\xc5\xa1populiar\xc4\x97jo keln\xc4\x97s, aptempian\xc4\x8dios moters klubus. Mini sijonai kartais d\xc4\x97vimi ant kelni\xc5\xb3 ar d\xc5\xbeins\xc5\xb3, arba su blauzdin\xc4\x97mis (leggings)._NEWLINE_Trump\xc5\xb3 sijon\xc5\xb3 mados pakilim\xc4\x85 i\xc5\xa1 dalies s\xc4\x85lygoja ir oro s\xc4\x85lygos, pvz., 2006 m. vasara Europoje buvo itin kar\xc5\xa1ta, tod\xc4\x97l mini sijonus d\xc4\x97vin\xc4\x8di\xc5\xb3 moter\xc5\xb3 buvo gerokai daugiau nei ankstesniais metais.\n_START_SECTION_\nVisuomen\xc4\x97s po\xc5\xbei\xc5\xabris\n_START_PARAGRAPH_\nIlg\xc4\x85 laik\xc4\x85 Vakar\xc5\xb3 pasaulyje vie\xc5\xa1umoje apnuogintos moters kojos buvo retas rei\xc5\xa1kinys, tikra intymi vieta, tod\xc4\x97l vie\xc5\xa1as j\xc5\xb3 rodymas laikytas nepadorumo i\xc5\xa1rai\xc5\xa1ka. Tik XX a. prad\xc5\xbeioje vis daugiau moter\xc5\xb3 \xc4\x97m\xc4\x97 d\xc4\x97v\xc4\x97ti sijonus, apnuogindamos savo blauzdas, o v\xc4\x97liau \xe2\x80\x93 ir \xc5\xa1launis. Kadangi ma\xc5\xbeos mergait\xc4\x97s jau nuo seniau d\xc4\x97v\xc4\x97davo trumpus sijonus, i\xc5\xa1 prad\xc5\xbei\xc5\xb3 mini sijonai buvo vertinami ir kaip tam tikra vaiki\xc5\xa1kumo aprai\xc5\xa1ka._NEWLINE_Tod\xc4\x97l mini sijonas Vakar\xc5\xb3 visuomen\xc4\x97je tur\xc4\x97jo nema\xc5\xbe\xc4\x85 provokacin\xc4\xaf vaidmen\xc4\xaf, kadangi netiesiogiai rod\xc4\x97 dievobaimingumo (ir to meto supratimu \xe2\x80\x93 padorumo) stok\xc4\x85, ta\xc4\x8diau vertintas ir kaip moters savimon\xc4\x97s bei savirai\xc5\xa1kos forma. Tod\xc4\x97l naujas sijono ilgis (tiksliau, jo trumpumas) ne visuose visuomen\xc4\x97s sluoksniuose buvo maloniai sutiktas. Nyderlandai j\xc4\xaf u\xc5\xbedraud\xc4\x97, nors Anglijos karali\xc5\xa1kieji r\xc5\xabmai vis tik nusileido tendencijai, ta\xc4\x8diau pri\xc4\x97m\xc4\x97 kaip pador\xc5\xb3 tik 7 cm vir\xc5\xa1 keli\xc5\xb3 sijono auk\xc5\xa1t\xc4\xaf. Gi Vatikanas mini sijon\xc4\x85 visai u\xc5\xbedraud\xc4\x97 ir ne\xc4\xafleido \xc4\xaf \xc5\xa0v. Petro katedr\xc4\x85 moter\xc5\xb3 su tokia \xe2\x80\x9enepadoria i\xc5\xa1vaizda\xe2\x80\x9c. Irane po 1979 m. revoliucijos mini sijonai beveik i\xc5\xa1nyko (d\xc4\x97l politini\xc5\xb3 ir religini\xc5\xb3 prie\xc5\xbeas\xc4\x8di\xc5\xb3), kadangi mini sijonas yra Vakar\xc5\xb3 civilizacijos produktas._NEWLINE_Mini sijonas apnuogina moters kojas, be to, d\xc4\x97l sijono trumpumo (priklausomai nuo jo formos, med\xc5\xbeiagos, trumpumo, moters pozos) kartais gali b\xc5\xabti matomas moters apatinis trikota\xc5\xbeas, tod\xc4\x97l mini sijonas i\xc5\xa1 dalies atlieka lytinio dirgiklio vaidmen\xc4\xaf vyrams. Jis turi gundymo ir seksualumo atspalv\xc4\xaf, ta\xc4\x8diau tuo pa\xc4\x8diu pabr\xc4\x97\xc5\xbedamas moters nepriklausomyb\xc4\x99._NEWLINE_Mini sijonas i\xc5\xa1lieka moters aprangos dalimi, pabr\xc4\x97\xc5\xbeian\xc4\x8dia jos seksualum\xc4\x85 \xe2\x80\x93 vyrai \xc4\xaf tokias moteris labiau atkreipia d\xc4\x97mes\xc4\xaf, jos susilaukia daugiau pa\xc5\xa1alini\xc5\xb3 \xc5\xbevilgsni\xc5\xb3, besi\xc5\xbeavin\xc4\x8di\xc5\xb3 ar nepatenkint\xc5\xb3.\n_START_SECTION_\nD\xc4\x97v\xc4\x97jimo ypatumai\n_START_PARAGRAPH_\nMini sijonai gana greitai imti gaminti i\xc5\xa1 \xc4\xafvairios med\xc5\xbeiagos, prabang\xc5\xabs ir pig\xc5\xabs, d\xc4\x97vimi \xc4\xafvairiomis progomis, netgi ir \xc5\xbeiem\xc4\x85. Gana greitai sujudo ir kojini\xc5\xb3 pramon\xc4\x97, pasi\xc5\xabliusi apnuoginamoms kojoms p\xc4\x97dkelnes, tod\xc4\x97l v\xc4\x97sesniu met\xc5\xb3 laiku mini sijonai da\xc5\xbeniausiai d\xc4\x97vimi su p\xc4\x97dkeln\xc4\x97mis._NEWLINE_\xc5\xa0iais laikais mini sijonus d\xc4\x97vi \xc4\xafvairaus am\xc5\xbeiaus moterys, bet kuriuo met\xc5\xb3 laiku, \xc4\xafvairiomis kasdien\xc4\x97mis (darbe, mokykloje, laisvalaikiu ir kt.) ir rimtesn\xc4\x97mis progomis (vestuv\xc4\x97s, verslo susitikimai ir kt.). Pastaruosiuose kartais d\xc4\x97vimas ne tik mini sijonas, bet ir prie jo priderintas \xc5\xa1varkelis \xe2\x80\x93 kaip kostiumo dalis. \xc5\xbdiemos metu mini sijonas da\xc5\xbenai d\xc4\x97vimas kartu su odiniais batais ir tokia i\xc5\xa1vaizda da\xc5\xbenai siejama su seksualumu._NEWLINE_Mini arba mikro sijonukus da\xc5\xbenai d\xc4\x97vi palaikymo komand\xc5\xb3 merginos sporto var\xc5\xbeybose.\n_START_SECTION_\nD\xc4\x97v\xc4\x97jimo privalumai ir tr\xc5\xabkumai\n_START_PARAGRAPH_\nMini sijono d\xc4\x97v\xc4\x97jimas turi tam tikr\xc5\xb3 privalum\xc5\xb3 ir tr\xc5\xabkum\xc5\xb3. Pagrindinis privalumas \xe2\x80\x93 sijonas, kuris pasibaigia ties \xc5\xa1laun\xc5\xb3 viduriu, suteikia didel\xc4\x99 judesi\xc5\xb3 laisv\xc4\x99 lyginant su kitais sijonais, ypa\xc4\x8d ilgesniais nei iki keli\xc5\xb3. Pagrindinis tr\xc5\xabkumas taip pat susij\xc4\x99s su sijonuko ilgiu \xe2\x80\x93 moteriai, d\xc4\x97vin\xc4\x8diai mini sijon\xc4\x85, ne visada lengva atsis\xc4\x97sti taip, kad aplinkiniams neb\xc5\xabt\xc5\xb3 matomos jos kelnait\xc4\x97s; be to, mini sijonas d\xc4\x97l vaik\xc5\xa1\xc4\x8diojimo ir kit\xc5\xb3 judesi\xc5\xb3 gali \xc5\xa1iek tiek pasikelti auk\xc5\xa1\xc4\x8diau, kas gali b\xc5\xabti palaikyta nepadorumu. Mini sijonas gali tur\xc4\x97ti ir provokacin\xc4\x99 reik\xc5\xa1m\xc4\x99, ypa\xc4\x8d tarp \xc5\xa1iek tiek \xc4\xaf ekshibicionizm\xc4\x85 linkusi\xc5\xb3 moter\xc5\xb3.\n_START_SECTION_\nMikro sijonai\n_START_PARAGRAPH_\nAtsiradus mini sijonui, apie 1965-1970 m. \xc4\x97m\xc4\x97 rastis ir dar trumpesni sijonukai, vadinami mikro sijonais (arba mini-mini), kuri\xc5\xb3 apatinis kra\xc5\xa1tas buvo ma\xc5\xbedaug ties apatine s\xc4\x97dmen\xc5\xb3 riba._NEWLINE_Mikro sijonai yra labai populiar\xc5\xabs Japonijoje, kitur da\xc5\xbeniausiai yra d\xc4\x97vimi naktiniuose klubuose, vakar\xc4\x97liuose, priva\xc4\x8dioje aplinkoje._NEWLINE_Apie 2000 m. mikro sijonukas pasiek\xc4\x97 beveik galutin\xc4\x99 savo raidos stadij\xc4\x85 \xe2\x80\x93 beltskirt (juostinis sijonas), kuri palieka nedaug vietos vaizduotei; toks sijonas labai retai d\xc4\x97vimas vie\xc5\xa1oje vietoje. Jie yra labai trumpi, tarsi platus dir\xc5\xbeas (tod\xc4\x97l ir vadinami juostiniais sijonais), u\xc5\xbedengia tik intymias vietas, i\xc5\xa1 dalies yra matomas moters apatinis trikota\xc5\xbeas, s\xc4\x97dmenys."